  Туспуктэм: Руслан Нуриахметов Наталия Сильвестрова 5-тӥ толсуре Москваын Калык возёслэсь азинсконъёссэ возьматонын (ВДНХ) «Россия» адӟытон-форумын (12+) Удмуртилэн нуналэз (0+) ортчоз. Со улсын куноослы удмурт сюан возьматозы. Со сярысь журналистъёс понна брифингын элькунысь туризмъя агентстволэн кивалтӥсез Юлия Бадаш ивортӥз. Удмуртилэн нуналаз элькулэнн тӧроез Александр Бречалов улосвыллэн вормонъёсыз но азинсконъёсыз сярысь вералоз. Адӟытонын «Живи, учись и работай в Удмуртской Республике» блок, инвестици сессия ортчоз, йӧскалык лулчеберетэз дышетон ужпумъёслы сӥзем форум радъяськоз. Россиысь калыкъёслэн кухняосынызы юртын куноосты удмурт сиён-юонъёсын тодматозы. Мылкыд карисьёс Брангуртысь песянайёсын ӵош пӧраськыны но пӧрамъёсты веръяны быгатозы. Адӟытонын лулчеберет программа радъямын луоз. Калыкез элькунысь артистъёс но коллективъёс шулдыртозы. Со нуналэ ик Удмуртиысь туризм ужрадъёсын но фестиватьёсын календарен тодматон ортчоз. Со сяна, котькуд нунал элькунлэн стендаз пӧртэм ужрадъёс но мастер-классъёс радъясько. Кылсярысь, куноос уксётӥрлык лэсьтыны но удмурт кылэз дышетыны быгато. Тодэ вайытом, «Россия» адӟытон 4-тӥ шуркынмонэ усьтӥськиз. Нырысетӥ куинь нунал ӵоже отчы 450 сюрс адями вуылӥз. Тегъёс: Удмуртия адӟытон форум Москва Россия удмуртъёс  